Fund Flow ไหลกลับจับตางบแบงก์ Q3/58
สัปดาห์หน้าจับตาตัวเลขต่างประเทศเป็นหลัก โดยเฉพาะตัวเลข GDP Q3/58 ของจีน รวมถึงการประชุม ECB คาดว่าจะมีปัจจัยเชิงบวกต่อตลาดสินทรัพย์เสี่ยง และตัวเลข PMI ของกลุ่มยูโรโซน ส่วนปัจจัยในประเทศแนะติดตามผลประกอบการแบงก์ Q3/58 ที่เริ่มจะประกาศในสัปดาห์หน้า โดยมีกรอบแนวต้าน 1,435/1,457จุด ส่วนแนวรับ 1,403/1,397 จุด
18 ต.ค. 2558

Technical Weekly: by Capital Nomura Securities (Thailand)
 
สัปดาห์ที่ผ่านมาดัชนีชี้นำทางเศรษฐกิจที่สำคัญของสหรัฐคงบ่งชี้ถึงเศรษฐกิจที่ค่อนข้างอ่อนแอ ส่งผลให้การปรับขึ้นดอกเบี้ยนโยบายน่าจะเลื่อนออกไปสอดคล้องกับมุมมองของ ฝ่ายวิจัยที่ประเมินว่าดอกเบี้ยขาขึ้นของสหรัฐจะเริ่มต้นช่วงมี.ค. 2559 ส่งผลให้ในระยะสั้นทิศทาง Fund Flow ยังคงไหลกลับเข้าตลาดเอเชียต่อเนื่อง โดยเฉพาะอย่างยิ่ง Asia Emerging Market ที่แนวโน้มอัตราการขยายตัวเศรษฐกิจจะค่อยๆฟื้นตัวและ Valuation อยู่ในระดับที่น่าดึงดูด
ส่วนสัปดาห์หน้าในวันที่ 19 ต.ค. ติดตามการรายงานดัชนีไตรมาส 3 /58 GDP ของจีนโดยประเมินที่ระดับ 6.8% จากช่วงเดียวกันปีก่อน ลดลงจากรอบก่อนที่ 7.0% ขณะที่ฝ่ายวิจัยคาดที่ 6.7% จากช่วงเดียวกันปีก่อน ซึ่งบ่งชี้ถึงการขยายตัวของเศรษฐกิจจีนยังขยายตัวแบบชะลอลงซึ่งอาจจะเป็นปัจจัยสำคัญที่กระตุ้นให้ PBOC ปล่อยมาตรการกระตุ้นเศรษฐกิจเพิ่มเติม โดยคาดหากตัวเลขยังคงแย่ลง PBOC มีโอกาสที่จะปรับลดสัดส่วนการกันสำรองของธนาคารพาณิชย์ (RRR) ลง 50 bps. ในช่วงไตรมาส 4 ปี 58
สำหรับปลายสัปดาห์ในวันที่ 22ต.ค. จับตาการประชุม ECB Meeting แม้ว่ารอบนี้ consensus ประเมินเช่นเดิมว่า ECB จะคงอัตราดอกเบี้ยนโยบายทีระดับต่ำต่อไป แต่อย่างไรก็ตามท่ามกลางภาพเศรษฐกิจยูโรโซนที่อ่อนแออาจเป็นแรงกระตุ้นให้ ECB ส่งสัญญาณกระตุ้นเศรษฐกิจเพิ่มเติมได้ซึ่งถือเป็น Positive Surprise ต่อตลาดสินทรัพย์เสี่ยง โดยมุมมองฝ่ายวิจัยคาด ECB อาจจะมีการขยายระยะเวลาการทำ QE ยูโรโซนออกไปจากเดิมที่จะหมดอายุในช่วงก.ย.2558
นอกจากนี้ 23 ต.ค. แนะติดตามการรายงานดัชนี PMI ภาคการผลิตของประเทศเศรษฐกิจที่สำคัญทั้งยูโรโซน, เยอรมนี และ ฝรั่งเศสโดย คาดชะลอตัวลงสู่ระดับ 51.8, 51.8 และ 50.0 จุดจาก 52.0, 52.3 และ 50.6 จุดตามลำดับ
 
ส่วนปัจจัยในประเทศเข้าสู่ช่วงการรายงานผลประกอบการไตรมาส 3 ปี 58 โดยกลุ่ม BANK ที่ทยอยประกาศออกมาแล้วทั้ง TISCO และ LHBANK สามารถรายงานกำไรดีกว่าที่ consensus ประเมินไว้ราว 16% ช่วยสร้าง sentiment บวกเพิ่มเติมต่อ BANK อื่นๆที่จะเตรียมทยอยประกาศในสัปดาห์หน้าผสานกับความคาดหวังเชิงบวกต่อการประชุมครม. ในช่วง 3 สัปดาห์นี้ คาดจะมีโอกาสเสนอแผนโครงการลงทุนขนาดใหญ่
โดยเนื้อหาอาจแบ่งออกเป็น 3 ส่วนคือ 1) แผนงานคมนาคมในระบบรางและถนนคาดเสนอ 20 ต.ค. นี้ 2) แผนโครงสร้างพื้นฐาน 20โครงการคาดเสนอ 27 ต.ค. นี้ และ 3) แผนปฎิบัติการของกระทรวงปี 2558 คาดจะเสนอ 3 พ.ย. นี้ประเมินเป็นส่วนที่ช่วยหนุนการฟื้นตัวของเศรษฐกิจไทยในระยะกลางและยาว โดยมีกรอบแนวต้าน 1,435/1,457 จุด ส่วนแนวรับ 1,403/1,397 จุด
 
&lt;&lt; คลิ๊กเพื่ออ่านรายละเอียด &gt;&gt;